**Tulliselvitys** on tapahtuma, jossa maan tullille tai muulle tullausasioita hoitavalle viranomaiselle esitetään tullattava tavara ja osoitetaan mukana kuljetettavan, lähetettävän tai tilatun tavaran arvo ja määrä. Tulliselvityksen tarkoituksena on todeta, onko tavara tullivapaa tai pitääkö siitä maksaa tullia eli tulliveroa. 

Matkustajaliikenteessä tulliselvityksen alkuna voidaan pitää esimerkiksi vihreän (ei tullattavaa) tai punaisen (tullattavaa) kaistan valitsemista valtion tai muun tullialueen rajanylityspaikoissa. 

Rahtiliikenteessä tulliselvityksen tekemiseen voivat osallistua esimerkiksi tavaran lähettäjä ja vastaanottaja, huolitsija sekä kuljetukseen liittyvät henkilöt (kuten rekkakuskit).

Tulli-ilmoitus
--------------

Tulliselvityksen keskeinen osa on usein rajalla vaadittavan kirjallisen tai sähköisesti lähetettävän **tulli-ilmoituksen** (ven.  таможенная декларация, tamožennaja deklaratsija, engl.  *customs declaration*) täyttäminen.  Joihinkin maihin kuten esimerkiksi Australiaan tultaessa matkustajien on täytettävä yhdistelmälomake, jossa tulli-ilmoitus sisältyy maahantulokorttiin. 

Tulli-ilmoitukseen merkitään yleensä myös väliaikaisesti maahantuotavat ajoneuvot ja arvokkaammat tarvikkeet (kuten kannettava tietokone, järjestelmäkamera varusteineen; urheiluvarusteet); yhteisarvo voi ylittää tullivapaan tuonnin rajan). Väliaikaisesti maahantuotu ajoneuvo ja tarvikkeet tulee viedä mukanaan maasta poistuttaessa. Tulli-ilmoitus joudutaan tekemään esimerkiksi matkustettaessa autolla EU:sta Venäjälle tai muuhun Venäjän kanssa tulliunionissa olevaan maahan (Valko-Venäjä, Kazakstan). 

Tullivapaasti kuljetettavan tai tullattavan tavaran määrä vaihtelee valtiosta tai tulliunionista toiseen.  Toistuvasti ammatinsa takia tullirajan ylittäville (esim. lentokoneen, linja- tai kuorma-auton, junan tai laivan henkilökunnalle) tullirajat voivat olla erilaiset (usein alemmat) kuin satunnaiselle matkustajalle.

#### Tulli-ilmoitus rahtiliikenteessä

Rahtiliikenteessä Euroopan unioniin saapuvan tavaran tulli-ilmoitus voi liittyä tavaran maahantuontiin, passitukseen (siirrettäessä tavaraa toisaalle), varastoon siirtämiseen tai johonkin muuhun tulliselvityksen muotoon.  Tulli-ilmoituksella on vaikutusta esimerkiksi tuotteen jatkokäytölle. Esimerkiksi maahantuotua elintarviketta ei saa markkinoida luomuna, ellei tätä ole sellaisena ilmoitettu tullille.

Lähteet
-------

1. 1 2 3  Tuontitavaran tulliselvitys Suomen tulli, tulli.fi. Viitattu 24.1.2011.
2. ↑  Incoming passenger card - Australia (pdf) (Maahantulokortti - Australia) evisastoaustralia.com.  Arkistoitu 18.2.2011. Viitattu 24.1.2011. (englanniksi)
3. ↑  Pietari: matkustustiedote Ulkoministeriö, formin.finland.fi.  Arkistoitu 21.7.2013. Viitattu 24.1.2011.
4. ↑  MATKUSTAJAN TULLI-ILMOITUS (Matkailijan tulli-ilmoitukset (lomakkeet venäjäksi, valkovenäjäksi, englanniksi, saksaksi, ranskaksi, puolaksi)) Valko-Venäjän tullilaitos, customs.gov.by.  Arkistoitu 17.7.2011. Viitattu 24.1.2011. (venäjäksi)
5. ↑  TULLISELVITYS ((osittain lukittu) pdf) (Venäjän (ja muiden tulliliiton maiden eli myös Valko-Venäjän ja Kazakstanin) uusi 2011 alussa käyttöön otettu matkustajan tulli-ilmoituslomake, tulostus tehtävä 2-puolisesti)  Hyväksytty tulliliiton komissiossa heinäkuun 18 päivänä, 2010. Venäjän tullilaitos, customs.ru. Viitattu 20.1.2011. (venäjäksi)[vanhentunut linkki]
6. 1 2  Duty free concession (Tullivapauden myöntäminen) Australian Customs and Border Protection Service, customs.gov.au. Viitattu 24.1.2011. (englanniksi)
7. ↑  Tulli-ilmoitus Suomen tulli, tulli.fi.  Arkistoitu 21.8.2011. Viitattu 24.1.2011.
8. ↑  Luomutuotteiden ilmoittaminen tulli-ilmoituksella Elintarviketurvallisuusvirasto Evira, evira.fi. Viitattu 24.1.2011. [vanhentunut linkki]

Aiheesta muualla
----------------

* Tullausmenettelyt (Arkistoitu – Internet Archive) (yrittäjät.fi)